
Megváltozott munkaképességűek a munkaerő-piacon

Kulcsszavak: megváltozott munkaképesség, foglalkoztatás, munkaerőpiac,
Napjainkban már minden munkáltató gondolkodik az esélyegyenlőségről, a társadalmi felelősségvállalásról és a munkavállalókkal kapcsolatos gondoskodásról. Kutatásomban a megváltozott munkaképességűek foglalkoztatásával kapcsolatos kérdésköröket fogom megvizsgálni.
Az Európai Unió tagállamaiban az 1990-es évek közepétől jelentős filozófiaváltás történt a tartósan akadályozott (fogyatékossággal élő, megváltozott munkaképességű) emberek munkaerő-piaci integrálása kérdésében. A hangsúly a passzív rendelkezésről áthelyeződött az aktív megoldásokra. Alkalmazkodás helyett az integráció került előtérbe. Ennek oka, hogy az érintettek növekvő száma, a gazdaság visszaesése és a passzív ellátások prioritása miatt jelentősen nőttek a fogyatékos emberekre fordított kiadások, azaz az államháztartás terhei. Továbbá, hogy Európa országaiban, olyan mértékben csökkent a foglalkoztatottak száma, amely már összehangolt cselekvést tett szükségesség.
Magyarországon az Európai Unióhoz való csatlakozással évről-évre nő a megváltozott munkaképességű emberek iránti figyelem, azonban a társadalmi integráció hiányosságai, az ismeretek és a tapasztalatok hiánya, a félelem megnehezíti az integrációt. A megváltozott munkaképességű emberek munkaerő-piaci helyzetét, foglalkoztatásuknak lehetőségeit, a rájuk vonatkozó törvényi szabályozásokat, ellátási rendszerük átalakulását fogom elemezni. Vizsgálni fogom, hogy a kialakított foglalkoztatási rehabilitáció intézményrendszere hogyan hat a munkavállalói attitűdökre, mit érzékelnek ebből az érintettek. Kutatásom további célja tanulmányozni, hogy mi jellemzi a munkáltatókat a megváltozott munkaképességűek foglalkoztatását illetően. Továbbá szeretném bemutatni az Európai Unió állásfoglalását és támogatását a megváltozott munkaképességűek integrációját illetően.



